|  |  |
| --- | --- |
| **ROKODELSKA PANOGA** | **Slikanje na steklo** |
| **POVZETEK** | |
| Slikanje na steklo je rokodelska panoga, katere nosilci izdelujejo replike dediščine ali pa po motivih iz dediščine ustvarjajo reinterpretacije. Poslikavo z oljnimi barvami nadomešča slikanje z industrijskimi barvami za steklo; dejavnost opravlja le še nekaj posameznikov. | |
| **OPIS PANOGE** | |
| Slike na steklo so se v slovenskih kmečkih domovih množično uveljavile v prvi polovici 19. stoletja. Svoje mesto so imele v bogkovem kotu ob razpelu nad veliko družinsko mizo in vse skupaj je bilo umeščeno v »hiši« kot osrednjem prostoru slovenskih kmečkih domov. Sodelovale so pri oblikovanju likovnega okusa in pri pojmovanju slikarstva večinskega prebivalstva. V začetku 20. stoletja so litografije z nabožno vsebino začele izpodrivati slike na steklo, kar je povzročilo njihovo izginjanje iz vsakdanje rabe, hkrati pa postopno rast zanimanja zbirateljev.  V največjem številu so te barvite slike prihajale na slovensko etnično ozemlje iz podeželskih slikarskih delavnic na Bavarskem, iz kraja Pohoři v Češkem lesu ter iz Sandla v Zgornji Avstriji. Prinašali so jih krošnjarji, kmetstvo pa jih je kupovalo na romanjih in žegnanjih. Ob uvozu in pod njegovim vplivom so slike na steklo slikali tudi na Slovenskem. Po analogiji in glede na slogovni izraz na poslikanih panjskih končnicah je bilo približno 12 odstotkov evidentiranih slik na steklo pripisanih Selški delavnici iz Selc v Selški dolini ter slikarjema Mojstru okorne risbe in Mojstru malih figur. V literaturi se omenjajo še tribuško-čepovanske glažute in izdelovalci na Kočevskem, vendar njihovi izdelki niso bili identificirani.  Glede na postopek slikanja bi tovrstne slike bolj natančno poimenovali odzadnje slike na steklo, kar ustreza prevodoma nemške besede Hinterglasbild in angleške sintagme reverse painting on glass. Postopek slikanja je potekal tako, da je slikar na steklo najprej s čopičem iz dlak vidre ali kune naslikal obrise motiva po podloženi predlogi. Za slikanje svetlejših barvnih plasti je naslikal obrise svetlejših barv (npr. za obraze, telesa, rože), temne obrise je naslikal za temnejše barvne plasti (temne obleke, lasje, drevje). Barvne plasti je slikal z oljnimi barvami, ki so bile mešanica pigmentov, vode in olja. Slikanju manjših barvnih skupin je sledilo slikanje ozadja z belo, modro ali rumeno barvo.  Na Slovenskem so bili razširjeni različni tipi slik na steklu. Lahko so slikane le z barvami, lahko z barvo in pozlato, lahko imajo brušene in pozlačene nadrobnosti in črno ozadje ali pa imajo za ozadje zrcalo. Glede na obliko so lahko brez oblikovnih dodatkov, a z belim napisnim poljem ali s kartušo.  Motivika je skoraj izključno nabožna, najpogosteje so upodabljali Jezusa Kristusa in Marijo v raznih ikonografskih različicah. Sledijo jim Sveta Trojica, Srce Jezusovo, Božji grob, sv. Barbara, Sveta družina, zadnja večerja, sv. Lenart, sv. Florijan, prizor iz legende o sv. Genovefi, sv. Jožef, sv. Janez Nepomuk, sv. Janez Krstnik, sv. Jurij, sv. Anton Puščavnik, sv. Ana z Marijo, sv. Katarina, sv. Magdalena, sv. Marjeta in Sveti trije kralji.  V 20. stoletju se je s slikanjem slik na steklo ukvarjalo le nekaj posameznikov, med njimi Breda Železnik, por. Svetlič, danes pa le še dva ali trije. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za slikanje na steklo je potrebno slikarsko znanje; treba je poznati tehnologije slikanja na steklo. Za to panogo izobraževanje ne obstaja. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v slovenski Register nesnovne kulturne dediščine, evidentirana je na seznamu panog DUO pri OZS. Znanje slikanja na steklo je zelo ogroženo, nosilca sta dva. |
| **Vidik identitete in prepoznavnosti** | Rokodelci v panog niso povezani, panoga ni vpeta v območje. Promocijskih dogodkov ne organizirajo in panoga nima izrazitega identitetnega pomena. |
| **Vidik družbenega in gospodarskega napredka** | Panoga se spreminja z vidika tehnologije, saj se opušča uporaba šablon, namesto oljnih barv se uporabljajo industrijske barve. Panoga nima gospodarskih učinkov in učinkov na okolje. So pa slike na steklo predmeti, ki so na eni strani del turistične ponudbe, na drugi strani imajo funkcijo daril v družinskem krogu. |
| **Vidik učinkov na medgeneracijsko povezovanje in vseživljenjsko učenje** | Panoga zadevnih učinkov nima. |
| **Vidik učinkov na turizem** | Panoga je vpeta v turistično ponudbo, saj so slike na steklo na voljo v prodajalnah s spominki. Zaradi tega turizem panogo podpira. |
| **Viri in literatura** | Makarovič, Gorazd  1962 Slikanje ljudskih slik na steklo na Slovenskem. Slovenski etnograf 15, s. 107–118.  Rogelj Škafar, Bojana, Urša Curatolo  2020 Donacija zapuščine Brede Železnik, poročene Svetlič. Etnolog 30, s. 193–199. |